
			Dòm Xavièr de Forvièra.


		


	

		

			Claus graficas


			Segon la convencion que s’aplica a totes los dialèctes occitans, avèm restablit :


			• la finala atòna « ia » que se realiza en « i » dins la lenga de l’autor :


			bèstia per bèsti, grúpia per grúpi, brutícia per brutíci


			• lo « iá » plaçat en fin de mot que representa « ié » dins la lenga de l’autor :


			fadariá per fadarié 


			• lo diftong « ai » que, quand es atòn, se realiza « ei » dins la lenga de l’autor :


			aigo (tonic), aiguier per eiguié (atòn)


			• las terminasons de la segonda persona del plural en « tz » que se realizan en « s » dins la lenga de l’autor : 


			avètz per avès, veiretz per veirés, semblaviatz per semblavias, 


			• atal coma la finala dels noms en « tz » que la lenga de l’autor realiza en « s » : voetz per voes, patz per pas.


			• las terminasons en « iá » que se realizan en « ie » o en « ié » dins la lenga de l’autor : aviá per avié, siáu per siéu, disián per disien, creiriáu per creiriéu.


			• avèm pas cambiat l’ortografia de las terminasons de las conjugasons que s’acaban en “on” [O] dins la grafia de l’autor, pr’amor que, en provençal, lo “o” pòst-tonic se pronóncia [O] : bandisson, durbiguèron.


			[image: ]


		


	

		

			[image: ]


			Glèisa de Chavailles (sègle XII).

			Environs de Barciloneta (1791 m).

			Chavailles (comuna de Blegièrs).

			Fours-Saint-Laurent.


		


	

		

			Un brot de prològue


			Bravi legèires,


			Dieu çai siá. Mon En montanha, vètz-lo mai. A fach grand gaug en toti, parèis, e – çò que vau mielhs encara – grand bèn. Talament que tres ò quatre curats dis Aups an envelat de l’espandir pèr caires e cantons, subretot dins li bastidas e dins li jaç.


			Adonc, emé ma consentida, an fach tirar mon obreta a despart en un galant librilhonet de pòchi.


			L’avètz aquí tot flame nòu. E, ma fista ! mina bèn : Mèste Astoin, l’empremèire de Barcilona de Provènça, a estampat ’na edicion – parlatz-me d’aquò – polidona, lisqueta come un uòu, fresca come un boquet. Populària qu’es, farà son camin soleta.


			Mi compliments e mi gramacís en toti : a mi valènts capelanòts dis Aups, a l’artista-empremèire, Mèste Astoin de Barcilona. Dieu li benure !


				D. Xavier de Forviera


			Dau covènt di Norbertinas 


			de Bòn-Luòc, en Daufinat


			24 de Junh de 1899

				Abiit in montana


				(S. Luc)


			I. 
Un brot de charradissa. 
Una convidacion en vers


			Un bèu dimècres matin, lo 26 de Mai, partiáu de mon abadiá di Ferigolas. E me vaquí bèn lèu en Avinhon.


			— Òu ! me faguèt Mossur Paumier de Santa Celha, tot risolet dins sa barba blondina, e monte anatz d’aqueu biais ?


			— M’en vau emé lis abeliers : s’emmontanhan, d’aquesta ora, pèr faire sang de nòu. M’emmontanhe come eli.


			— Aquò’s bèn pensat.


			E vague de se tocar la paleta. Em’ aquò prenguère la linha de Cavalhon.


			— Tè es vos ? me venguèt ’na voetz amistosa, come intrère dins mon compartiment.


			— A ! Bònjorn, Mossur Alamèla. E ! bèn, siam totjorn curat de Sant Savornin ?


			— Pèr vos faire plesir. E anatz mai evangelizar quauqua parròquia ?


			— Evangelizar li pastres.


			— A ! come aquò dèu èstre brave !


			— Escotatz, tenètz, çò que vos vau legir. Es Mossur Rupert de Lus, lo brave curat de Chanòlas, que me manda aquesta convidacion.


			— Zou ! Zou !


			— Anatz vèire la polida lenga que parla.


			— En provençau ?


			— En provençau dis Aups, e en vers, pèr dessús lo marcat. Escotatz :


				Mai quora fètz tornar noeste grand predicaire,


				Me dién sovènt mei gènts, me lo disián l’i a gaire,


				E quora entendrem mai sa paraula beiniá ?


				Ò ! fètz-nos mai venir lo boen Paire Xavier !


				Benlèu que li plais pas noeste país tròp paure,


				Que de boes e d’ubacs, se li vèi pas rèn aurre.


				La robina lei brencs, aquò lo desàvia,


				Rarament n’en vèi tant lo boen Paire Xavier !


				Totun es lo boen Dieu qu’a fach noesta valèia !


				Sa santa Providència chasque jorn li vèlha ;


				Se noeste predicaire aicita se veniá,


				Fariá donc coma Dieu lo boen Paire Xavier.


				Totjorn, coma que vague, aurem dins la memòria


				Sei sermons provençaus e son debanar flòri ;


				Se sovendrem totjorn dei bèi mòts que disiá,


				E de sa boena fàcia dau Paire Xavier.


				Perqué pas retornar, ò mon mèstre e mon paire ?


				Dau pastre e de l’aver ausètz l’apèl amaire,


				A ! venètz contentar l’ama dei Chanoliers.


				Venètz ! qu’esperam toi lo boen Paire Xavier !


				Vètz, toi d’un solet coer, dintre mon pichòt pargue,


				Espèran lo bèu jorn qu’un Paire Blanc lei largue,


				E puèi lei mene pàisser a l’Aup sènsa parier


				Onte leis a menats dos ans lo Paire Xavier.


				Lo sabètz, mon aver, anhèus, moutons e fedas,


				Dociles a voesta voetz, sabon rintrar la cleda ;


				Es que, quand parlaviatz, tot mon tropèu beviá


				Dins lei foents dau Sauvaire, ò boen Paire Xavier !


				Mon pòble, lo sabètz, a voestei predicanças,


				Alòrs si qu’èra urós ! n’en garda remembrança.


				Dau parlar patriau seis amas son raviás,


				Es ieu que vos o dieu, ò boen Paire Xavier !


				Perqu’ausiriatz pas donc lo crid de cu vos ama ?


				Venètz mai nos ’spandir la blancor de voesta ama.


				Tenètz, emé regrèt s’en van noestei neviers :


				Venètz lei far pallir, ò blanc Paire Xavier.


			— Se vèi, me faguèt Mossur Alamèla, que siatz amics ’mé ’queu curat.


			— Amics cinc sòus. Es una bèla ama. Joine encara, plen de gaubi e d’intelligència, fai a Chanòlas amondaut, la plueia e lo bèu tèmps. Toti l’aman e lo pòrtan sus la pauma de la man.


			— N’es ansin de toti li curats que trèvan lo pòble e que vivon e que parlan emé lo pòble.


			Auriáu charrat pron tèmps encara, e d’un grand gost, emé Mossur Alamèla, qu’es eu, pereu, la pasta di curats. Mai Sant Savornin es a dos pas d’Avinhon, e fauguèt que nos quitessiam.


			E zou ! en rota, fila que filaràs vers la cieutat de Dinha.

			II. 
En diligència. L’Aubergariá dis Aups. 
Lo liech dau jutge


			Balin-balòu ! Au vèspre, a nòu oras e quart, me capitave a Dinha, dins la diligència de la Jàvia. Lo cochier, renaire e bramaire, charpava si tres chivaus, tot en lis atalant. Pauri bèstias ! i’anavan pas gais ! Macarèsti ! aurián mielhs amat se tenir davans la grúpia regonfla que de tirassar lo grand baüt clafit de monde e cocoluchat de marchandisas.


			Basta, fai tirar, Màrius ! Nos vaqui partits a travès la nuech, una bèla nuech estelada, au dindin di cascavèus di tres bèstias, au chafaret de Blèuna que barrutla dins son liech graveirós, aquí, sus nòsta gaucha, dins l’escuresina. Fasiá ’n tèmps de la benediccion. Dins la diligència, tot aquò ropilhava, esquichat, sarrat come d’anchòias dins un barrieu.


			Èra vonge oras quand nos capiteriam a la Jàvia.


			— Saupre se trovarai aicí pèr me jaire, faguère au cochier.


			— Ata !


			— Quand siguèsse qu’una feniera.


			— L’anam demandar.


			Nos trovaviam en fàcia de l’Aubergariá dis Aups.


			— Avètz un liech ? ié demandèt lo cochier.


			— Avètz lo jutge ? respondeguèt l’aubergista.


			— Que jutge ?


			— Lo jutge qu’esperam.


			— Nani, i’a ges de jutge.


			— Aquò vai bèn.


			— Avètz un liech ? vos demande.


			— Un liech ? Segur que n’avèm un de liech, d’abòrd que lo jutge es pas vengut.


			— E s’èra vengut, faguère ieu, i’aviá pas mecha de me faire cochar ?


			— A ! Siam pas tròp provesits, mon bòn Mossur ; mai i’a totjorn biais de s’arrenjar.


			— Entre bravi gènts, l’òm s’arrènja totjorn... Ò ! puèi, emé lo bèu tèmps que fai, l’òm cochariá dins una feniera, dins un remisador !


			— Ata ! sovènt es aquí que dormètz lo mielhs.


			— An ! vai bèn, anem ! donatz-me lo liech dau jutge.


			E cli ! cla ! cla ! lo cochier faguèt petar son foit. La diligència tornamai s’esbrandèt, enregant la rota de Sèina.


			L’aubergista, una lanterna a la man, me menèt a la chambra dau jutge. Bèn lèu me cochère. Dins un virat d’uelh, aguère plegat parpèlas e m’afonsère dins lo país de Santa Repausòla.

			III. 
De lòng de Blèuna. Printèmps e rossinhòus. 
En vista de Chanòlas. 
Te rogamus, audi nos !


			De bòn matin, a quatre oras e mieja :


			To ! Patatòu !


				Sautave au sòu


				De mi linçòus ! 


			E d’a pè tot plan-plan – après aver donat mi vint sòus de chambra a l’aubergista – enregave la rota de la Jàvia a Chanòlas.


			Ò ! lo bèu tèmps ! E come èra brave de marchar tot de lòng de Blèuna, dins lo combau fresc e verdejant que l’ensarra e l’enclaus ! Come èra brave d’ausir cantar li rossinhòus esconduts dintre lis aubres verds ; de vèire a drecha, a gaucha, de lòng di pendís d’aqueli montanhas auturosas, de vèire, vos dise, e de mirar li sapinas encimeladas, li faiards ramuts e li rores brancaruts, tot aquò encara dins l’ombra e lo mistèri, entanterin que sus l’esquina de Chivau Blanc, tot cubert encara de nèu, lo solèu levant gitava de faudadas, de canesteladas de ròsas rosencas, purpurencas a vos esbarlugar.


			Aicí, just lo printèmps naseja ; just lis agrofioniers rogejan de lòng dis apèns adrechós ; e li rossinhòus ! – ò ! d’aqueli rossinhòus ! – vos an una voetz fresca, linja, amoroseta, careçarèla, come l’an a l’acomençança dau printèmps, una voetz polidona, innocentona, pura que vos fai gaug e vos emparadisa dins la benediccion. Tot just se i’a ’na setmana qu’an entamenat son repertòri musicau, aquelis artistas dau Bòn Dieu ; e m’an regalat de si plus bèus mossèus tot de lòng dau camin.


			A cinc oras e mieja, arribave en vista de Chanòlas, tot en seguissènt li ribas de Chanoleta que vai a dos pas d’aicí se desgorgar dins Blèuna. Chanòlas, vètz-lo, es un galòi vilatjon que se còta au dabàs de Chivau Blanc ennevassat, e se banha, tot risolet, li pès dins li cascadetas blanquinèlas de son Rieu.


			Òr, m’avançave dins la frescada dau matin. Toti li flors montanhencas me fasián riseta. Lo solèu escampilhava si rais dins la comba, e entendiáu de voetz d’òmes, de voetz de femas e d’enfants que cantavan : « Te rogamus, audi nos ». E zou ! un pichòt coblet dau rossinhòu. E li voetz recomençavan, misteriosas : « Te rogamus, audi nos ». Finfarras, boscarletas, tota l’aucelilha di montanhas e di bòscs apondiá sa voetz a la voetz di pastres e pastoras cantant li Roguesons.


			Ò ! come èra bèu, Jèsus-Maria, lo tablèu qu’aviáu davans lis uelhs ! Mon amic Rupert de Lus, mon brave pichòt curat de Chanòlas, en estòla viouleta, graduau a la man, cantava : « Ut Fructus terræ dare et conservare digneris ! ». E tot son bòn pòble ié respondiá, piós e reculit, ié respondiá, acompanhat pèr lis armoniós cascalhs di cascadas e de l’aucelum amorosit : « Te rogamus, audi nos ». Èra un tablèu qu’a mai d’un pintre auriá fach gaug.


			Mai dejà toti li gènts s’èran virats devèrs ieu, e lo Rupert, auçant lis uelhs de dessús son graduau, tot risolet, semblava me redire :


			« Ò ! venètz contentar l’ama dei Chanoliers !


			Venètz qu’esperam toi lo boen Paire Xavier ».

			IV. 
Chanòlas. Lo Rupert, curat di Chanoliers 
e di Chavalhons. Ò ! que fai boen 
d’èstre a Chanoelas !


			E me vaquí a Chanòlas, au pè de Chivau Blanc. Come es tranquillàs aqueu vilatjon pastorau, perdut dins una valonada, au mitan di montanhas. D’onte que vos viretz, non se vèi que de brècs, de còlas, de planestèus. Volètz saupre si noms ? Es Trièlh, es Merle, Pompa, Prat Cornut, Lachen !


				La valonada fai un brèç


				E Chivau Blanc es son cabeç ;


				Un braç s’estènde vers Chavalhas


				L’autre sus Pompa es en travès.


			Ansin parla, ansin canta D. Rupert, qu’es poèta a sis oras. E toti aqueli montanhas, de lòng dis apèns, son clafidas de pins, de saps, d’agasts, de faiards, entanterin qu’a la cima montan a l’escalada li mèles longaruts. Entre li bòscs, d’aicí, d’ailà, dins la jaunura dis auborns perliers que lis orlejan, verdejan come de tapís d’esmerauda li semenats de tota merça, blad, luserna, esparcet ; e pèr avau, dins la valonada, en riba de Chanoleta onte vai lo Rieu escumejar, es de toscas de veges, d’auberas, de vèrnas, de frais, galants retiradors di boscarletas, di merles e di chichibús. Come volètz que l’òm se languigue dins aqueu paradís terrèstre. ?


			Avoarai pron que tot novèu, tot bèu, e que l’acostumança finís puèi pèr adurre lo fàstic. Car vèire rèn que de rocàs, e de rocàs, ausir fèbre contúnia lo chafaret de l’aiga, a la lònga vendriá en òdi a mai que d’un curat ; e mai que d’uni, botatz, sarián bèn aise d’aver son chanjament.


			E ! bèn, lo Rupert, eu, s’es jamai languit d’una minuta, pèr çò que s’es estacat de còr e d’ama a si parroquians de Chanòlas e de Chavalhas, pèr çò que pereu afecciona aquesta encontrada come se i’èra nat. E puèi, vètz, tot en apasturant si dòs parròquias dau bòn pan de l’Evangèli, pastat e cuech a la mòda provençala, eu saup s’entrevar pèr aver d’oucupacion ; es un furnaire de vièlhs papiers, un amorós de literatura, e sènsa negligentar l’estudi de la Bibla e de la teologia, emplega si lesirs a l’istòria de Provènça, i cronicas de Lus, son país nadau, e tanbèn a l’art dau blason. Apondètz a aquò li babilhadas familieras emé si pastres e pastorèlas, quora a l’ostau, quora a travès de champs, e comprendretz come vai que s’agrada a Chanòlas. Cu s’oucupa, cu travalha non risca rèn de se languir. Verai que i’a pertot sa lega de marrit camin ; mai lo Rupert, òta ! es un pauc filosòfe. Ausètz-lo :


				N’i’a que se planhon dei camins ;


				D’autrei dién que siam pas pron fins,


				E mai que d’unei nos mespresan.


				Que nos enchau aqueu pegin ?...


				E se nos plai d’arrestar ’nsin !


				An pas tòrt, elei que s’en creson !


				Mai se siam dins un recanton,


				Siam puèi pas tant a l’abandon


				Jamai lo vici non treboela


				Noeste vilatgi e son valon.


				Avèm la patz ’mé ’n boen renom.


				Ò ! que fai boen d’èstre a Chanoelas !


			Parai, qu’aquò’s bèn parlar e que sentètz aquí trefolir l’ama d’un prèire ! E debana ansin sa cançoneta, e nos canta, en vint-e-un coblets, la jòia qu’a de vieure de la vida d’aqueli bravi gènts di montanhas. Es lo fenairatge ; es la pesca di trochas e dis ainèus ; es la caça di coleirets ; es la meisson, la cauca, li vendémias, li lòngui vilhadas en fin di jorns d’ivèrn, au caire dau fuòc. E chasque coblet s’acaba pèr aquest crid : « Ò ! que fai boen d’èstre a Chanoelas ! »


			Siáu segur que toti li capelans, qu’an ancrat dins lo còr l’amor dau pòble, dirián come eu. Se vesiatz, eu ditz :


				Se vesiatz ’n pauc, quand Pascas vèn,


				Coma totei mei bravi gènts


				Se ramblan vers la santa taula.


				Urós aquí, fièrs e contènts,


				En boens crestians, coma convèn


				Bevon la divina paraula ;


				Puèi òmes, fremas, filhas, enfants


				Recebon d’a ginolhs lo pan,


				Lo pan de Dieu que reviscoela.


				E ’quò d’aquí ’s totei leis ans.


				Meis amics pèr un capelan


				Ò ! que fai boen d’èstre a Chanoelas !


			Que n’en disètz, amics legèires ? n’en vaquí un, parai ? que fai mentir lo vièlh provèrbi latin : Nemo contentus sua sorte ! Basta toti li curats fuguèsson come eu, amant sa parròquia, n’aguènt qu’una ambicion : ié vieure e ié morir.

			Forns-Sant-Laurenç (1.200 m)


			(lo punt ensenhat es « Taloun».

			Camin grand de Barciloneta au Còu de la Calhòla


			(lo punt ensenhat es «lo Vielar d’Albàs).


		


	

		

			V. 
L’amontanhatge dis escabòts. 
Quant n’i’a de fedas ?


			Lo bèu dimenche de Pandecosta, m’adraiave pèr lo camin de cabras, devriáu puslèu dire de rupicabras, que monta de Chanòlas a Chavalhas.


			— Òu ! l’òme, d’onte venètz come aquò ?


			— d’Ieras.


			— Pròche Tolon ?


			— Si.


			— Sabètz qu’es una estirada, aquò !


			Ansin parlave em’ un pastre que menava plan-plan son escaboton. Son chin, un polit chin negre, ié sautava a l’entorn. A ! faliá lo vèire ! faliá l’ausir, come èra contènt. Japava, gingolava, se podiá pas tenir de cridar sa jòia, sa sospressa, son estrambòrd.


			Mai li fedas, pecaire ! èran lassas : pas una que belèsse, e toti afamadas, agromandidas pèr la bòna tepa fresca, desbrota que desbrotaràs, se regalavan sènsa mutar. Es que, perd lo mossèu feda que bèla.


			Lis arets, li grands arets banards, emé si redons dindant que ié brandan au còu, èran pas las – dau mens n’avián pas l’èr – e fierament, tot en cabecejant, caminavan en tèsta.


			Mai aviáu pas lesir de m’amusar en de paraulas : li Chavalhons m’esperavan, que deviáu ié cantar messa.


			— E bònjorn, l’òme !


			— Bònjorn, Mossur.


			Lo meme jorn, de vèspre, m’alestissiáu que deviáu partir pèr Lus, onte deviáu donar ’un sermon a N.-D. dis Anges. Emé lo Rupert, nos cocheriam d’ora, e zou ! a miejanuech, come li monges, sautaviam de nòsti linçòus. E zou ! nos vaquí bèn lèu en rota.


			Un Chanolier nos menava sus sa jardiniera. Lo tèmps èra suau, èra doç. Dins la sornura de la comba fresqueirosa, la machòta fasiá : « cho ! », lo rossinhòu debanava si fugas musicalas, quora tristas, quora gaias, doças, amorosidas, variadas a l’infinit. Ò ! come aquò ’ra brave, au mitan de la nuech, sota la capa bluia tota estelada, dins la patz e la calauma de la natura dormilhosa, come èra brave de landar sus li rotas solitàrias, entre dos rèngs de montanhassas qu’a la cima, pèr amont, començavan de lusejar i promieri lusors de l’auba ! Pèr alin l’Estèla dau Boier trelusissiá a sabe pas quant de canas, en drecha linha dau timon dau Carri ; pèr amont en plena blancor d’auba, foguejava abelugada, l’Estèla dau Pastre. E filaviam, filaviam. Pas una ama a nòste entorn.


			Tot en un còp, aquí meme, sus lo camin, din-din ! din-don ! din-dan ! E tres bèus ases alegorats, tres ases, frescs e gais, lis aurilhas drechas, requinquilhadas, portant ensàrrias e mai banastas, nos passèron a costat, dins la mieja sornura.


			Un pastre, plegat dins son grand caban, pareiguèt puèi.


			— E bònjorn, bergier.


			— Dieu vos lo done ! A la companha !


			Silenciosas, despachativas, li fedas d’un pichòt escabòt ié caminavan après ; caminavan afeccionadas, urosas, auriatz dich, de se chalar dins la frescada dau matin. Nos aplanteriam pèr laissar passar l’escarrada. Un autre pastre èra au bot, de pèr darrier que cochava li fedas tardieras.


			— Bèn lo bònjorn.


			— Bònjorn.


			— Quant n’i’a de fedas a l’escabòt ?


			— Cinc.


			— Cènt ?


			— Cinc centeniers.


			— Alòrs comptatz aicí pèr centenier ?


			— Òta !


			E despareiguèt come un trevant, de lòng de Blèuna. Nos trovaviam aquí, en plena poesia biblica. Ansin autri fes, a la clartat dis estèlas, lis enfants de Jacòb se rendián, emé sis escabòts, de la comba d’Ebron i pasquiers de Sichem.

			VI. 
Matinada. 
Lis ases cargats de teules


			Avèm un tèmps superbe a Chanòlas, superbe ! Tot es en flors sus la montanha. Pèr amont sus li cimas s’espandisson gençanas e gençanetas e mila merças de viouletas, de tota color, que sènton qu’embauseman : lis ielis jaunes e lis ielis roges se duerbon i rais dau solèu ; l’erba d’abilha fòrma sa flor ; l’erba de la saboneta crèis arratge e pereu lo pebre d’ase e lo serpol e la ferigola. La lavanda monta en espiguetas que pauc a pauc bluiejan : encara una ò dòs setmanas e tot aquò sarà espandit.


			Tot es a pausa, tranquillàs. Non s’entènd que lo roncadís continuós di cascadas dau Rieu e lo chafaret de Chanoleta, entrecopat pèr li pieu-pieu di passerons, li quillets di cardelinas e di boscarlas, e li belaments, li lòngs belaments de l’anhelum e dau fedam : un tablèu pastorau !


			D’abòrd que parle d’aquò, pastres e pastoras, emé si cridadís, m’an revilhat qu’èra tres oras dau matin (1). E de qué vese ? Aquí, a la prima lusor de l’auba que blanqueja, pèr amont sus li brècs, e que manda si rebats dins lo combau fresqueirós, aquí, sus lo camin, vese de Chavalhons e de Chavalhonas que vènon prene lis ases di Chanoliers. N’en an besonh, que volètz ? E li prenon. Aicí, es come dins lo bòn vièlh tèmps : li jaç, pas mai que lis ostaus, n’an ges de sarralhas.


			« E zou ! lis ases, venètz aicí, que vos embastarem – I ! ò ! i ! ò ! » Quinta musica ! A ! n’i’a ’na brava ribambèla de rossinhòus d’Arcadia !... Son bèn una vintena, benlèu mai, que ié cargan lis ensàrrias.


			« I ! ò ! i ! ò ! » brama un asenàs em’un parèu d’aurilhas longarudas, « i ! ò ! »


			— Anem, brames pas tant, bardòt, vièlh manja-quand-l’a.


			Em’aquò Chavalhons e Chavalhonas, vague de cargar de teules, de teules nòus, e de lis empielar un sus l’autre, de chasque costat de la bastiera, a chasque ase a de rèng. Quand un d’aqueli messiers di lònguis aurilhas a sa carga, lo menan sus la riba dau prat. « Tè, manja, pèr t’engardar de languir ».


			Ansin, de fila, a flor e mesura qu’an son fais, vènon s’amorrar, li galavards, a l’erba fresca, emé si pielas de teules de chasque caire. Basta, una fes acabat lo cargament : « A ! lis ases, en rota ! »


			E tota la borriscalha, balin-balant, s’esbranda au comandament... A de rèng, messiers lis ases travèsson Chanoleta e s’encaminan plan-plan l’un darrier l’autre, pèr lo camin de cabras que monta a Chavalhas – « Arri ! A ! » s’entènd cridar, « A ! totara ! A ! »


			E tot aquò despareis pèr amont i contorns dau draiòu, d’enterin que lo solèu estènd son mantèu de porpra sus li cimas ennevassadas de Chivau Blanc. Fai un tablèu polit que non sai, aquela tiera d’ases que s’avançan en riba de Chanoleta, dins la comba que pauc a cha pauc s’illumina. Un pintre auriá grand gaug de vèire aquò bèu. Es una vesion de l’Oriènt, una scena dis gòrgas dau Liban e de l’Anti-Liban.

